Hvaldimir

Hvaldimir on vuoden 2019 huhtikuussa Pohjois-Norjan Hammerfestin lähellä ensimmäistä kertaa tavattu maitovalasuros, jolla oli havaintohetkellä päällään kameravaljaat. Hvaldimirin löytäneet kalastajat vapauttivat sen valjaista, minkä jälkeen valas jäi alueelle; se vaikutti tottuneelta ihmisiin. Spekulaatiot, joiden mukaan joviaali merenelävä olisi Venäjän kouluttama vakoojavalas, johtivat sen nimeämiseen Hvaldimiriksi – sulautumassa yhdistyvät norjan kielen valasta tarkoittava sana hval, sekä Venäjän presidentti Vladimir Putinin etunimi.

Havainnot ja reaktiot 

Valas näyttäytyi ensimmäisen kerran 26. huhtikuuta 2019 Ingøyan saaren edustalla Hammerfestin pohjoispuolella, lähellä Rolvsøyan saaren Tufjordin kylää. Sillä oli yllään tiukat, ”Equipment St. Petersburg” -tekstillä varustetut kameravaljaat, joista se yritti vapautua hankaamalla itseään veneitä vasten.   

Niin eläintenpelastushenkilöstö kuin kalastajatkin ponnistelivat vapauttaakseen valaan valjaista. Lopulta kalastaja Joar Hesten puki ylleen pelastautumispuvun ja hyppäsi veneensä laidan yli löysäämään valjaiden soljet, vapauttaen näin valaan kurimuksestaan.   

Avun saatuaan Hvaldimir palasi useana päivänä veneille pyytämään ruokaa ja leikkimään noutoleikkiä.  Se oli osoittanut olevansa erittäin kesy; se tuli kutsuttaessa ja piti siitä, että sitä rapsutetaan hengitysaukon kohdilta. Myöhemmin valas seurasi yhtä veneistä Hammerfestin satamaan asti.

Norjan kalastusvirasto ja poliisi kehottivat yleisöä olemaan ruokkimatta Hvaldimiria ja jättämään sen muutenkin rauhaan, jottei se stressaantuisi. Pelkona oli, että valaasta tulisi aggressiivinen tai miekkavalas Keikon lailla liian riippuvainen ihmisistä. 

Hvaldimiria ehdotettiin sijoitettavaksi Islannissa sijaitsevalle suojelualueelle, jossa oli jo entuudestaan kaksi Kiinasta peräisin olevaa maitovalasta eli belugaa,   mutta koska Hvaldimir näytti pyrkivän itsenäiseen ruoanhankintaan, päätti kalastusvirasto olla siirtämättä sitä. Norjan merentutkimuslaitos puolestaan suositteli julkkisvalaan palauttamista Venäjällä sijaitsevaan laitokseen, ellei tämä tulisi omavaraiseksi. Muutamaa päivää myöhemmin kävi kuitenkin ilmi, että valas oli aliravittu, ja Hammerfestin kunnan ottaessa vastuun suostui kalatalousvirasto Hvaldimirin ruokinnan aloittamiseen.

Ihmiset tekivät kilvan lahjoituksia varmistaakseen valaan pysymisen ruoassa, ja Hvaldimirin ruokinta käynnistettiinkin pian Norwegian Orca Surveyn toimesta. Orca Survey myös opetti Hvaldimirille käsieleitä, joiden avulla se saatiin makaamaan veneen viereen mahdollista tulevaa lääketieteellistä hoitoa varten.Toiveissa oli, että Hvaldimir ei aikanaan enää tarvitsisi ruokintaa.  

Myöhemmin Hvaldimir selviytyikin ainakin yhdestä vakavasta sairastumisesta,  ja sen raportoitiin myös loukkaantuneen kalastajan koukusta.  

Oltuaan kaupungin merellinen vetonaula useamman kuukauden, Hvaldimir lähti Hammerfestin satamasta heinäkuussa 2019. Se oli ilmeisesti oppinut löytämään itsenäisesti ruokaa; valas havaittiin saman vuoden elokuussa useita kertoja lähellä Seilandia, Hammerfestin ja Altan välissä sijaitsevaa saarta.  Syyskuun alussa Hvaldimir ui Altan satamaan, ja siellä siinä havaittiin potkurien aiheuttamia vammoja. Altassa ihmisten myös nähtiin heittelevän sitä esineillä ja työntävän niitä sen suuhun. Hvaldimir lähti, mutta ilmestyi myöhemmin Lappeaan. 

Hvaldimirista dokumenttia tehnyt amerikkalainen elokuvantekijä Regina Crosby yritti marraskuussa 2019 kerätä 10 000 dollaria siirtääkseen valaan Huippuvuorille. Siirto ei toteutunut.

Toukokuussa 2021 Hvaldimir eleli edelleen Norjan rannikolla, jossa se on tuttu näky sekä kalatilojen herkkuapajilla että turistien keskuudessa.

Hvaldimirin kohtaamiset ihmisten kanssa 
4. toukokuuta 2019 Hammerfestissä vietetyn päivän jälkeen 25-vuotias Ina Mansikka suuntasi ystävänsä kera kaupungin satamaan etsimään Hvaldimiria. Siellä Mansikan taskussa ollut iPhone putosi veteen. Epäonni muuttui iloksi kun kävi ilmi, että Hvaldimir oli paitsi paikalla, myös haki veteen tippuneen puhelimen ja toimitti sen takaisin omistajalleen. Mansikan Instagramiin lataamalla videolla nähdään, kuinka hän kiittää ystävällistä valasta rapsuttamalla tätä leuan alta.  

Kesäkuussa 2019 Hvaldimir sai leikkikavereikseen sukeltajia useampaan otteeseen. Yhdeltä sukeltajalta valas veti veitsen tupesta, toisia hän taas ilahdutti osallistumalla vedenalaisen droonin testaamiseen. 

Kun Joachim Larssen puolestaan meloi kajakillaan kohti Hammerfestin satamaa syyskuussa 2019, Hvaldimir ui suoraan kajakin viereen hakemaan huomiota. Kun Larssen irrotti GoPro-kameransa päähihnasta kuvatakseen valasta pinnan alla, vei Hvaldimir kameran Larssenilta ja pudotti sen pohjaan. Pian Hvaldimir kuitenkin nouti kameran ja palautti sen omistajalleen. 

Aiemmin samassa kuussa Hvaldimirin oltiin myös nähty leikkivän luonnonvaraisen harmaalokin kanssa; Hvaldimir kiusasi lokkia niin, että tämä lopulta pudotti juuri pyydystämänsä kalan.

Marraskuussa 2019 nettiin ilmestyi myös video belugavalaasta, joka leikki noutoleikkiä rugbypallolla Norjan rannikolla; tämä yksilö saattoi olla Hvaldimir.

Teoriat ja nimeäminen 
Hvaldimirin löytöhetkellä päällään kantamat kameravaljaat sekä niiden nimilappu antoivat pontta epäilyille, että Venäjä olisi kouluttanut valasta vakoilutarkoituksiin.   Sekä Yhdysvaltojen että Venäjän asevoimien tiedetään ylläpitäneen eläinten, myös valaiden, koulutusohjelmia – Venäjällä niissä on käytetty myös maitovalaita.   Eräs venäläinen meritutkija kertoi tosin norjalaiselle kollegalleen, että Hvaldimirin valjaat eivät olisi venäläisten tutkijoiden käyttämää tyyppiä.   

Venäjän armeijan tiedottaja, eversti Viktor Baranets, vastasi puolestaan vakoiluepäilyihin sanoin: ”Jos käyttäisimme tätä eläintä vakoilemiseen, luuletteko, että liittäisimme mukaan matkapuhelinnumeron, jossa on viesti ’soita tähän numeroon’?” Kommentistaan huolimatta Baranets ei kuitenkaan kiistänyt, etteikö valas olisi voinut paeta Venäjän laivastosta. Venäjän laivastotukikohta Murmanskissa ei ole kaukana valaan löytöpaikasta Hammerfestista.    

Venäläisen vakoiluteorian innoittamana sanomalehti Verdens Gang nimesi valaan Hvaldimiriksi; pian sen jälkeen Norjan yleisradioyhtiö NRK ilmoitti, että Hvaldimir oli myös heidän yleisöäänestyksensä voittaja. Toiseksi NRK:n äänestyksessä sijoittui ”Joar” valaan vapauttaneen kalastajan mukaan ”agentti James Belugan” tullessa sijalle kolme.  

Venäläinen laivastoasiantuntija Mihail Barabanov sanoo uskovansa valaan olleen osa eläintieteellistä seurantaprojektia. Toukokuun lopulla 2019 julkisuuteen nousi väitetysti Venäjän Olenja Guban tukikohdasta otettuja satelliittikuvia. Kuvissa näkyy meressä karsinoita, joissa voisi oletettavasti majailla valaita.

Viimeisimpänä Norjan entinen Murmanskin konsuli Morten Bikeby on ehdottanut, että Hvaldimir olisi terapiaeläin vammaisten lasten kanssa työskentelevästä Arctic Circle Padi Dive and Lodge -keskuksesta lähellä Venäjän ja Norjan rajaa.  Tarkemmin sanottuna Hvaldimir voisi olla Semjon, maitovalas, joka sijoitettiin keskukseen nuorena merileijonien hyökkäyksen jälkeen. Semjon myös esiintyi artikkelissa, jonka Vikeby kirjoitti laitoksesta vuonna 2008 Fiskeribladet -lehdessä. Valjaat olisi Bikebyn mukaan tarkoitettu lapsia kuljettavan veneen hinaamiseen. Kyseinen laitos ei enää käytä maitovalaita terapiatarkoituksiin, ja Vikeby ehdottaakin Hvaldimirin käyttämistä Hammerfestin mainostamiseen.

Lähteet

Aiheesta muualla 
 Hvaldimir Foundation , Norwegian Orca Survey

Kuuluisat eläimet
Finnmarkin läänin historia
Vakoilu
Sarvivalaat